**Ministru kabineta noteikumu projekta „Grozījumi Ministru kabineta 2013.gada 29.janvāra noteikumos Nr.70 „Noteikumi par cilvēka orgānu izmantošanu medicīnā, kā arī cilvēka orgānu un miruša cilvēka ķermeņa izmantošanu medicīnas studijām”” sākotnējās ietekmes novērtējuma ziņojums (anotācija)**

|  |  |  |
| --- | --- | --- |
| **I. Tiesību akta projekta izstrādes nepieciešamība** | | |
| 1. | Pamatojums | Likuma „Par miruša cilvēka ķermeņa aizsardzību un cilvēka audu un orgānu izmantošanu medicīnā” 4.1 panta ceturtā daļa, 12.panta pirmās daļas 1. un 3.punkts un 14.panta 1. un 3.punkts.  Komisijas 2012.gada 9.oktobra īstenošanas Direktīva 2012/25/ES, ar ko nosaka informēšanas procedūras transplantācijai paredzētu cilvēku orgānu apmaiņai starp dalībvalstīm (turpmāk – Īstenošanas direktīva).  Ministru kabineta 2014.gada 4.marta sēdes protokola Nr.14 34.§ 5.1.apakšpunktā (TA-395-IP) dotais uzdevums. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Eiropas Parlaments un Padome 2010.gada 7.jūlijā pieņēma direktīvu 2010/53/ES, kas nosaka transplantācijai paredzētu cilvēka orgānu kvalitātes un drošības standartus, tajā skaitā prasības orgānu apmaiņai Eiropas Savienībā. Šās direktīvas prasības nacionālajā regulējumā ir pārņemtas Ministru kabineta 2013.gada 29.janvāra noteikumos Nr.70 „Noteikumi par cilvēka orgānu izmantošanu medicīnā, kā arī cilvēka orgānu un miruša cilvēka ķermeņa izmantošanu medicīnas studijām” (turpmāk – Noteikumi Nr.70).  Minētajā direktīvā tika noteikts uzdevums Eiropas Komisijai pieņemt noteikumus par orgānu apraksta un donoru apraksta informācijas nodošanu, par orgānu izsekojamību un ziņošanu par nopietnām nevēlamām blaknēm un nopietniem nevēlamiem notikumiem orgānu apmaiņas gadījumā Eiropas Savienībā, un atbilstoši šim uzdevumam ir pieņemta Īstenošanas direktīva, kas nosaka informēšanas procedūras transplantācijai paredzētu cilvēku orgānu apmaiņai starp dalībvalstīm.  Lai nodrošinātu Īstenošanas direktīvā ietverto prasību pārņemšanu, Veselības ministrija ir izstrādājusi Ministru kabineta noteikumu projektu „Grozījumi Ministru kabineta 2013.gada 29.janvāra noteikumos Nr.70 „Noteikumi par cilvēka orgānu izmantošanu medicīnā, kā arī cilvēka orgānu un miruša cilvēka ķermeņa izmantošanu medicīnas studijām”” (turpmāk – Noteikumu projekts).  Atbilstoši Īstenošanas direktīvas preambulas 2.punktā minētajam informācijas, kas saistīta ar orgānu apmaiņu Eiropas Savienībā, saņemšanas un nodošanas procesā var tikt iesaistītas dažādas dalībvalstu institūcijas. Tā kā dalībvalstu prakse ir atšķirīga, tad Īstenošanas direktīvā ietverto prasību realizēšana ir saistāma ar kompetences sadalījumu katrā konkrētajā dalībvalstī, veicinot direktīvas mērķa sasniegšanu – informācijas, kas saistīta ar orgānu apmaiņu Eiropas Savienībā, aprite, nodrošinot sabiedrības interešu ievērošanu transplantācijai paredzētu orgānu kvalitātes un drošības jomā. Atbilstoši Noteikumos Nr.70 ietvertajam institūciju kompetences sadalījumam Latvijā, transplantācijai paredzēta orgāna iegūšana un nodošana transplantācijai (transplantāciju veic transplantācijas centrs), tajā skaitā eksportēšana un importēšana, ir ieguves organizācijas kompetence. Līdz ar to arī informācijas, kas saistīta ar orgānu apmaiņu Eiropas Savienībā, saņemšana un nodošana ir ieguves organizācijas kompetence, tādējādi realizējot pilnvērtīgas informācijas savlaicīgu apriti, kas ir būtisks kritērijs orgānu kvalitātes un drošības nodrošināšanai. Informācijas aprite notiks starp ieguves organizāciju un institūciju, kurai atbilstoši mērķa dalībvalsts vai izcelsmes dalībvalsts normatīviem aktiem piešķirtas tiesības veikt orgānu apmaiņu Eiropas Savienībā (atkarībā no katras valsts tiesiskā regulējuma tā var būt gan mērķa/izcelsmes dalībvalsts kompetentā institūcija, gan deleģētā struktūra).  Noteikumu projekta mērķis ir noteikt prasības informācijas, kas saistīta ar orgānu apmaiņu Eiropas Savienībā, saņemšanai un nodošanai, nodrošinot Īstenošanas direktīvā ietverto prasību pārņemšanu nacionālajā regulējumā:   * prasības orgāna apraksta un donora apraksta nodošanai, saņemšanai, glabāšanai, formai un valodai; * prasības orgānu izsekojamības nodrošināšanai nepieciešamās informācijas sniegšanai, saņemšanai, apjomam, formai un valodai; * prasības ziņošanai par nopietnām nevēlamām blaknēm un nopietniem nevēlamiem notikumiem (informācijas saņemšana, sniegšana, apjoms, forma un valoda), tajā skaitā noteikti sākotnējā ziņojuma par nopietnu nevēlamu blakni vai nopietnu nevēlamu notikumu un gala ziņojuma par nopietnu nevēlamu blakni vai nopietnu nevēlamu notikumu veidlapu paraugi; * ietverti un skaidroti jauni termini („mērķa dalībvalsts” un „izcelsmes dalībvalsts”), papildināts termina „orgāna apraksts” skaidrojums atbilstoši Īstenošanas direktīvā noteiktajam.   Tāpat Noteikumu projektā ir ietverti daži tehniski grozījumi Noteikumi Nr.70:   * precizēts Noteikumu Nr.70 36.punkts, nosakot, ka orgāna optimālai izmantošanai ieguves organizācija un transplantācijas centrs nodrošina orgāna izmantošanu ne tikai atbilstoši imunoloģiskajiem izmeklējumiem, bet arī medicīniskajiem kritērijiem, piemēram, atbilstoši orgāna izmēram un išēmijas laikam; * svītrota prasība ieguves organizācijas un transplantācijas centra vadītājam nodrošināt personāla kompetences novērtēšanu reizi gadā, jo šāda prasība ir nepamatots administratīvais slogs ārstniecības iestādei tā kā orgānu ieguvē un transplantācijā ir iesaistītas tikai sertificētas ārstniecības personas, tas ir, speciālisti, kuru profesionālo sagatavotību (teorētiskās zināšanas un praktiskās iemaņas) attiecīgajā nozarē (piemēram, ķirurģijā, nefroloģijā, transplantoloģijā) ir novērtējusi attiecīgā sertifikācijas institūcija (Latvijas Ārstu biedrība vai Latvijas Māsu asociācija) un atzinusi, ka speciālists ir kompetents patstāvīgi nodarboties ar ārstniecību šajā nozarē (paralēli ārstniecības personai ir pienākums uzturēt un pilnveidot profesionālo kvalifikāciju). Prasību veikt personāla kompetences ikgadēju novērtēšanu neparedz arī Eiropas Savienības tiesību normas. * tiek precizēta Noteikumu Nr.70 42.punktā ietvertā prasība, ka orgāna aprakstā un donora aprakstā iekļaujamās informācijas iegūšanai ārstniecības persona vēršas pie mirušā donora piederīgajiem vai citām personām, kuras šādu informāciju var sniegt, tikai gadījumos, kad tas ir nepieciešams un iespējams. Šāds precizējums atbilst Eiropas Parlamenta un Padomes 2010.gada 7.jūlija direktīvas 2010/53/ES 7.panta 3.punktā ietvertajam regulējumam, kas paredz, ka „pēcnāves ziedojuma gadījumā, *ja iespējams un vajadzīgs*, ārstniecības personu komanda cenšas orgāna aprakstā un donora aprakstā ietveramo informāciju iegūt no mirušā donora radiniekiem vai citām personām”. * svītrots Noteikumu 50.3.3.apakšpunkts, jo persona, kurai ir veikta autopsija (līķa sekcija), nevar būt potenciālais orgānu donors, ņemot vērā to, ka šās personas orgāni nav dzīvotspējīgi (fizioloģiski funkcionējoši) un līdz ar to nav izmantojami transplantācijai; * lai nodrošinātu orgānu optimālu izmantošanu un paaugstinātu transplantācijai pieejamo donora orgānu skaitu, precizēti Noteikumu Nr.70 51.5. un 51.6.apakšpunktā ietvertie kritēriji, kas liedz izmantot mirušo personu par donoru.   Piemēram, atbilstoši pašreizējam 51.5.apakšpunkta tiesiskajam regulējumam par orgānu donoru nevar būt mirusi persona, kurai ir parazitāra infekcija – pedikuloze jeb utainība, taču šādas infekcijas pārnešanas risks recipientam ir ļoti zems un, ja arī tā tiek pārnesta, recipienta veselību tas nopietni neapdraud. Līdz ar to Noteikumu Nr.70 51.5.apakšpunkts tiek precizēts, paredzot, ka par donoru nevar būt mirusi persona, kurai ir bakteriālas, vīrusu, sēnīšu vai parazitāras infekcijas, arī inficēti orgāni, kurus paredzēts iegūt transplantācijai, ja pastāv augsts risks orgāna transplantācijas rezultātā infekciju pārnest recipientam un tas var radīt nopietnu kaitējumu recipienta veselībai. Aizliegums ir attiecināms uz tādiem gadījumiem kā donora sepse, zarnu perforācija utt.  Tāpat tiek precizēts Noteikumu Nr.70 51.6.apakšpunktā ietvertais kritērijs – C hepatīts, kas liedz izmantot mirušo personu par donoru. Atbilstoši transplantācijas jomas speciālistu norādījumiem ar C hepatītu slima donora orgānus ir iespējams izmantot transplantācijai gadījumos, kad transplantācija paredzēta HCV pozitīvam recipientam un recipients tam piekrīt.   * precizēta Noteikumu Nr.70 56.punktā ietvertā prasība orgānu pārvadāšanai nepieciešamajam transportam, proti, lai nodrošinātu orgānu un ar orgānu iegūšanu saistītu instrumentu, materiālu un šķīdumu (piemēram, konservācijas šķīdums) transportēšanai nepieciešamos apstākļus (piemēram, orgānu tvertnes turēšanai piemērotā temperatūrā), nepieciešams šim nolūkam speciāli aprīkots transports, un šāds transports jau šobrīd ir ieguves organizācijas rīcībā; * veiktas izmaiņas Noteikumu Nr.70 65.punkta otrajā teikumā ietvertajā regulējumā, jo orgānu izsekojamības nodrošināšanai, ievērojot personas datu aizsardzību, kodē ne tikai orgānu, bet arī donoru un recipientu. Atbilstoši veikti tehniski grozījumi Noteikumu Nr.70 2. un 3.pielikumā, precizējot tajos ietvertos terminus (atbilstoši Noteikumu projekta 1.18.apakšpunktam un 2.punktam noteikts pārejas periods, kurā atļauts veidlapas lietot šā brīža redakcijā – līdz 2015.gada 1.septembrim, kas ļaus ārstniecības iestādēm izmantot jau iegādātās veidlapas, tādējādi neradot tām papildus izdevumus, kas saistīti ar jau iegādātu veidlapu atzīšanu par nederīgām un jaunu veidlapu iegādi). * veiktas izmaiņas Noteikumu Nr.70 69.punktā, nosakot prasības informācijas apjomam ziņošanai par iespējamām nopietnām nevēlamām blaknēm un nopietniem nevēlamiem notikumiem attiecībā uz orgānu izmantošanu Latvijas teritorijā (tiesību norma papildināta ar atsauci uz Noteikumu Nr.70 pielikumā esošajām veidlapām). * veikti tehniski grozījumi Noteikumu Nr.70 50.3.4.apakšpunktā, 56.punkta trešajā teikumā.   Noteikumu projekts pilnībā atrisinās šajā sadaļā minētās problēmas. |
| 3. | Projekta izstrādē iesaistītās institūcijas | Valsts sabiedrības ar ierobežotu atbildību „Paula Stradiņa klīniskā universitātes slimnīca” Latvijas Transplantācijas centrs un Zāļu valsts aģentūra. |
| 4. | Cita informācija | Ņemot vērā Noteikumu projektā ietvertā tiesiskā regulējuma specifiku, proti, tajā ietvertas prasības informācijas, kas saistīta ar orgānu apmaiņu Eiropas Savienībā, saņemšanai un nodošanai (prasību īstenošanā iesaistītas ārstniecības iestādes un Zāļu valsta aģentūra), sabiedrības līdzdalība Noteikumu projekta izstrādē nebija nepieciešama. |

|  |  |  |
| --- | --- | --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** | | |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Noteikumu projektā ietvertās prasības attiecas uz ārstniecības iestādēm, kuras veic orgānu izmantošanu (ieguves organizācija un transplantācijas centrs) un Zāļu valsts aģentūru. |
| 2. | Tiesiskā regulējuma ietekme uz tautsaimniecību un administratīvo slogu | Noteikumu projekts neradīs jaunas tiesības un neuzliks jaunus pienākumus ārstniecības iestādēm, jo šobrīd spēkā esošās normas ir tikai galvenokārt precizētas attiecībā uz informācijas, kas saistīta ar orgānu apmaiņu Eiropas Savienībā, saņemšanu un nodošanu.  Plānots, ka ar Noteikumu projekta īstenošanu tiks samazināts administratīvais slogs ieguves organizācijai un transplantācijas centram nodrošināt personāla kompetences ikgadēju novērtēšanu, samazinot administratīvos un cilvēkresursu ieguldījumus, kas saistīti ar šā pasākuma organizēšanu un veikšanu.  Noteikumu projekts neradīs jaunas tiesības Zāļu valsts aģentūrai, bet uzliks pienākumu sniegt Eiropas Komisijai ieguves organizācijas, kas nodrošina ar orgānu apmaiņu Eiropas Savienībā saistītās informācijas saņemšanu un nodošanu, kontaktinformāciju, kā arī nepieciešamības gadījumā nodrošināt šās informācijas atjaunošanu. Vienlaikus šis pienākums nav uzskatāms par būtisku slogu Zāļu valsts aģentūras darbībai. |
| 3. | Administratīvo izmaksu monetārs novērtējums | Projekts šo jomu neskar |
| 4. | Cita informācija | Nav |

|  |  |  |
| --- | --- | --- |
| **V. Tiesību akta projekta atbilstība Latvijas Republikas starptautiskajām saistībām** | | |
| 1. | Saistības pret Eiropas Savienību | Komisijas 2012.gada 9.oktobra īstenošanas Direktīva 2012/25/ES, ar ko nosaka informēšanas procedūras transplantācijai paredzētu cilvēku orgānu apmaiņai starp dalībvalstīm. Direktīvas prasības nacionālajā normatīvajā regulējumā nepieciešams pārņemt līdz 2014.gada 10.aprīlim. |
| 2. | Citas starptautiskās saistības | Projekts šo jomu neskar |
| 3. | Cita informācija | Nav |

|  |  |  |  |  |
| --- | --- | --- | --- | --- |
| **1.tabula**  **Tiesību akta projekta atbilstība ES tiesību aktiem** | | | | |
| Attiecīgā ES tiesību akta datums, numurs un nosaukums | Komisijas 2012.gada 9.oktobra īstenošanas Direktīva 2012/25/ES, ar ko nosaka informēšanas procedūras transplantācijai paredzētu cilvēku orgānu apmaiņai starp dalībvalstīm. | | | |
| A | B | | C | D |
| Attiecīgā ES tiesību akta panta numurs (uzskaitot katru tiesību akta vienību – pantu, daļu, punktu, apakšpunktu) | Projekta vienība, kas pārņem vai ievieš katru šīs tabulas A ailē minēto ES tiesību akta vienību, vai tiesību akts, kur attiecīgā ES tiesību akta vienība pārņemta vai ieviesta | | Informācija par to, vai šīs tabulas A ailē minētās ES tiesību akta vienības tiek pārņemtas vai ieviestas pilnībā vai daļēji.  Ja attiecīgā ES tiesību akta vienība tiek pārņemta vai ieviesta daļēji, sniedz attiecīgu skaidrojumu, kā arī precīzi norāda, kad un kādā veidā ES tiesību akta vienība tiks pārņemta vai ieviesta pilnībā.  Norāda institūciju, kas ir atbildīga par šo saistību izpildi pilnībā | Informācija par to, vai šīs tabulas B ailē minētās projekta vienības paredz stingrākas prasības nekā šīs tabulas A ailē minētās ES tiesību akta vienības.  Ja projekts satur stingrākas prasības nekā attiecīgais ES tiesību akts, norāda pamatojumu un samērīgumu.  Norāda iespējamās alternatīvas (t.sk. alternatīvas, kas neparedz tiesiskā regulējuma izstrādi) – kādos gadījumos būtu iespējams izvairīties no stingrāku prasību noteikšanas, nekā paredzēts attiecīgajos ES tiesību aktos |
| 1.pants | Nav jāpārņem, jo nosaka direktīvas darbības jomu | | Projekts šo jomu neskar | Projekts šo jomu neskar |
| 2.pants | Nav jāpārņem, jo nosaka direktīvā ietverto prasību tvērumu | | Projekts šo jomu neskar | Projekts šo jomu neskar |
| 3.panta a) punkts | Noteikumu projekta 1.1.apakšpunkts | | Prasības tiek pārņemtas pilnībā | Attiecīgais regulējums stingrākas prasības neparedz |
| 3.panta b) punkts | Noteikumu projekta 1.2.apakšpunkts | | Prasības tiek pārņemtas pilnībā | Attiecīgais regulējums stingrākas prasības neparedz |
| 3.panta c) punkts | Noteikumu Nr.70 65., 66.punkts  Noteikumu projekta 1.13.apakšpunkts | | Prasības ir pārņemtas pilnībā | Attiecīgais regulējums stingrākas prasības neparedz |
| 3.panta d) punkts | Noteikumu Nr.70 2.11.apakšpunkts, Noteikumu projekta 1.3.apakšpunkts | | Prasības tiek pārņemtas pilnībā | Attiecīgais regulējums stingrākas prasības neparedz |
| 3.panta e) punkts | Noteikumu Nr.70 4. un 79.punkts (Zāļu valsts aģentūras kompetence), kā arī Noteikumu Nr.70 2.6.apakšpunkts, 40., 65. un 66.punkts (ieguves organizācijas kompetence) | | Prasības ir pārņemtas pilnībā | Attiecīgais regulējums stingrākas prasības neparedz |
| 4.panta 1.punkts | Noteikumu projekta 1.18.apakšpunkts (attiecībā uz Noteikumu Nr.70 82.1 punktu) | | Prasības tiek pārņemtas pilnībā | Attiecīgais regulējums stingrākas prasības neparedz |
| 4.panta 2.punkts | Noteikumu projekta 1.18.apakšpunkts  (attiecībā uz Noteikumu Nr.70 82.2 punktu) | | Prasības tiek pārņemtas pilnībā | Attiecīgais regulējums stingrākas prasības neparedz |
| 4.panta 3.punkts | Noteikumu projekta 1.18.apakšpunkts (attiecībā uz Noteikumu Nr.70 82.3 punktu) | | Prasības tiek pārņemtas pilnībā | Attiecīgais regulējums stingrākas prasības neparedz |
| 4.panta 4.punkts | Noteikumu projekta 1.18.apakšpunkts (attiecībā uz Noteikumu Nr.70 82.4 punktu) | | Prasības tiek pārņemtas pilnībā | Attiecīgais regulējums stingrākas prasības neparedz |
| 5.panta 1.punkts | Noteikumu projekta 1.15.apakšpunkts | | Prasības tiek pārņemtas pilnībā | Attiecīgais regulējums stingrākas prasības neparedz |
| 5.panta 2.punkts | Noteikumu projekta 1.15.apakšpunkts | | Prasības tiek pārņemtas pilnībā | Attiecīgais regulējums stingrākas prasības neparedz |
| 5.panta 3.punkts | Noteikumu projekta 1.16.apakšpunkts | | Prasības tiek pārņemtas pilnībā | Attiecīgais regulējums stingrākas prasības neparedz |
| 6.panta 1.punkts | Noteikumu projekta 1.17.apakšpunkts  (attiecībā uz Noteikumu Nr.70 82.1.1.apakšpunktu) | | Prasības tiek pārņemtas pilnībā | Attiecīgais regulējums stingrākas prasības neparedz |
| 6.panta 2.punkts | Noteikumu projekta 1.17.apakšpunkts  (attiecībā uz Noteikumu Nr.70 82.1.2.apakšpunktu) | | Prasības tiek pārņemtas pilnībā | Attiecīgais regulējums stingrākas prasības neparedz |
| 7.panta a) punkts | Noteikumu projekta 1.17.apakšpunkts  (attiecībā uz Noteikumu Nr.70 82.2.1.apakšpunktu) | | Prasības tiek pārņemtas pilnībā | Attiecīgais regulējums stingrākas prasības neparedz |
| 7.panta b) punkts | Noteikumu projekta 1.17.apakšpunkts  (attiecībā uz Noteikumu Nr.70 82.2.2.apakšpunktu) un 1.22.apakšpunkts | | Prasības tiek pārņemtas pilnībā | Attiecīgais regulējums stingrākas prasības neparedz |
| 7.panta c) punkts | Noteikumu projekta 1.17.apakšpunkts  (attiecībā uz Noteikumu Nr.70 82.2.3.apakšpunktu) | | Prasības tiek pārņemtas pilnībā | Attiecīgais regulējums stingrākas prasības neparedz |
| 7.panta d) punkts | Noteikumu projekta 1.17.apakšpunkts  (attiecībā uz Noteikumu Nr.70 82.2.1., 82.2.4. un 82.2.5.apakšpunktu) un 1.22.apakšpunkts | | Prasības tiek pārņemtas pilnībā | Attiecīgais regulējums stingrākas prasības neparedz |
| 8.panta 1.punkts | Noteikumu projekta 1.18.apakšpunkts  (attiecībā uz Noteikumu Nr.70 82.6 punktu) | | Prasības tiek pārņemtas pilnībā | Attiecīgais regulējums stingrākas prasības neparedz |
| 8.panta 2.punkts | Noteikumu projekta 1.18.apakšpunkts  (attiecībā uz Noteikumu Nr.70 82.5 punktu) | | Projekts šo jomu neskar | Projekts šo jomu neskar |
| 8.panta 3.punkts | Noteikumu projekta 1.18.apakšpunkts  (attiecībā uz Noteikumu Nr.70 82.6 punktu) | | Prasības tiek pārņemtas pilnībā | Attiecīgais regulējums stingrākas prasības neparedz |
| 9.panta 1.punkts | Noteikumu projekta 1.20.apakšpunkts | | Prasības tiek pārņemtas pilnībā | Attiecīgais regulējums stingrākas prasības neparedz |
| 9.panta 2.punkts | Nav jāpārņem Latvijas normatīvajos aktos, jo nosaka tikai Eiropas Savienības dalībvalstij adresētu pienākumu | | Projekts šo jomu neskar | Projekts šo jomu neskar |
| 10.pants | Nav jāpārņem, jo nosaka direktīvas spēkā stāšanās kārtību | | Projekts šo jomu neskar | Projekts šo jomu neskar |
| 1.pielikums | Noteikuma projekta 1.17.apakšpunkts (attiecībā uz Noteikumu Nr.70 82.2.1. un 82.2.2.apakšpunktu) un 1.22.apakšpunkts | | Prasības tiek pārņemtas pilnībā | Attiecīgais regulējums stingrākas prasības neparedz |
| 2.pielikums | Noteikuma projekta 1.17.apakšpunkts (attiecībā uz Noteikumu Nr.70 82.2.4.apakšpunktu) un 1.22.apakšpunkts | | Prasības tiek pārņemtas pilnībā | Attiecīgais regulējums stingrākas prasības neparedz |
| Kā ir izmantota ES tiesību aktā paredzētā rīcības brīvība dalībvalstij pārņemt vai ieviest noteiktas ES tiesību akta normas.  Kādēļ? | | Projekts šo jomu neskar | | |
| Saistības sniegt paziņojumu ES institūcijām un ES dalībvalstīm atbilstoši normatīvajiem aktiem, kas regulē informācijas sniegšanu par tehnisko noteikumu, valsts atbalsta piešķiršanas un finanšu noteikumu (attiecībā uz monetāro politiku) projektiem | | Projekts šo jomu neskar | | |
| Cita informācija | | Nav | | |

|  |  |  |
| --- | --- | --- |
| **VII. Tiesību akta projekta izpildes nodrošināšana un tās ietekme uz institūcijām** | | |
| 1. | Projekta izpildē iesaistītās institūcijas | Noteikumu projektā ietverto prasību izpildi nodrošinās Zāļu valsts aģentūra un ārstniecības iestādes, kuras veic orgānu izmantošanu (transplantācijas centri, ieguves organizācijas). |
| 2. | Projekta izpildes ietekme uz pārvaldes funkcijām un institucionālo struktūru.  Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Projekts šo jomu neskar |
| 6. | Cita informācija | Nav |

*Anotācijas III, IV, V sadaļas 2.tabula un VI sadaļa – projekts šīs jomas neskar.*

Veselības ministra vietā

Ministru prezidente L.Straujuma

13.06.2014. 15:05

2 374

I.Bradovska

67876096, Irita.Bradovska@vm.gov.lv